Vruntlike grote mit vormoge alles gudes tovoren. Ersamen leven borgermeistere unde ratmanne. Juwer aller ersamen leve ik begerliken beger to wetende, wo dat hir in giffte desses breves sin lose boven gewesen, alse Vynnen, Sweden unde Esten tosamenegeworpen, unde hebben eyn schipp genomen mit 4 leste roggen ut der havene to Kylgunde unde eyne kysten, de myme scrivere tohörde, mit sinen clederen unde anderen getuge, so gut alse uppe 80 edder 90 mrc. Van Kylgunde segelden see an dat lant to Dageden unde leghen dar in den derden dach unde schynden dar uppe des stichtes syden unde upp unses orden syden vuste dorpe unde holme. Der boven was teyne unde hadden twe armborste unde myt alle neyn harnsch. Des dinxstages segelden see mit vuller last to hws in de Vynschen scheren. Ik hebbe van welken luden erfaren, de erer eyn deles wal kennen sullen, dat erer eyn dels bynnen Abowe unde den Vynschen scheren beseten sien; de lude werde ik dar zune hensendende. Worumme, ersamen leven borgermestere unde ratmanne, holden gunre unde truwen vrunde, bidde ik jw hochliken mit gantseme vlite, dat gy wal wille don umme des heren wille to Osele unde umme mynen willen unde willen hir mit allem vlite na sien, dat men desse boven unde gudere krygen mochte; ik bevrochte my, bekumpt ene dyt wal, see sullen syk sterken unde don mer schaden. Dat wil ik jegen juwer aller ersamicheit vorschulden, wor ik kan und mach, de Got almechtich spare gesunt. Gegeven tor Soneborch des fridages negest na sunte Servacius dage anno etc. 38.(ten) Er see dat schip nemen, hadden se eynen Vynschen schutenbodem unde eyn cleyne bot. Voget tor Soneborch. Adress: Den ersamen borgermeisteren und[e] ratmannen der stad to Revall m[it] aller erszamicheit dandum.